<classify> HALMASHAURI ya Chama Cha Mapinduzi CCM Wilaya ya Korogwe mkoa wa Tanga juzi iliteua wagombea wake wa uenyeviti na wajumbe serikali za vijiji 728 watakaoshiriki uchaguzi Serikali za Mitaa Novemba 24, 2019.Kati yao, 118 wanawania uenyeviti wa vijiji Korogwe Vijijini na 610 ni wagombea wa nafasi za wenyeviti wa vitongoji Korogwe Mji. Mwenyekiti wa Chama Cha Mapinduzi CCM Wilaya ya Korogwe, Hemedi Nassoro Malingumu alitumia nafasi hiyo kuwaasa wajumbe kuwa na umoja na mshikamano.Pia amepongeza juhudi za Mwenyekiti wa CCM Taifa, Rais John Magufuli kuijenga nchi kwa miradi mbalimbali ya maendeleo na CCM imara akisema Korogwe ni wanufaika wa juhudi hizo.Alitaja baadhi ya miradi ya maendeleo wilayani Korogwe kuwa ni ya sekta za afya na elimu ambapo serikali imetokea Sh bilioni tatu. Ametaja miradi ni ujenzi wa majengo saba ya Hospitali ya Wilaya ya Korogwe inayojengwa Makuyuni ambapo serikali imetoa Sh bilioni 1.5 na ujenzi wa Kituo cha Afya Mkumbara ambapo serikali imetoa Sh milioni 500.Nyingine ni ujenzi wa mabweni mawili Shule ya Sekondari Mazinde, ujenzi wa mabweni mawili Shule ya Sekondari Mnyuzi ambapo serikali imetoa Sh milioni 180 na ukarabati wa shule kongwe ya Wasichana ya Korogwe.  <topic>: kitaifa 